Bohinen forlenger med Sandefjord
- Jeg mener vi er i ferd med å bygge noe bra i Sandefjord. Det er gode verdier her, bra folk, stabil drift og en spennende klubb å jobbe i, sier Bohinen til VG. Den tidligere landslagsspilleren har ett år igjen av kontrakten han signerte før 2014-sesongen. Så langt har den gitt et opprykk og – etter enda et tap mot Haugesund søndag – et tilsynelatende nedrykk igjen på direkten. Det stopper ikke klubbledelsen i Sandefjord – som har så stor tro på Bohinen at de vil tilby han tre nye år, slik Sandefjords Blad meldte lørdag.- Vi ønsker å fortsette å bygge klubb, og ha med Lars videre i den jobben vi begynte på for to år siden. Så vil man kunne si at vi har fått noen dyrekjøpte erfaringer denne sesongen, og vi hadde nok forventet at vi skulle prestert bedre, sier daglig leder Per Ketil Berg. Og etter å ha sett laget tape mot Haugesund etter en sen scoring av Simon Diedhiou, bekrefter Bohinen til VG at han vil takke ja. - Ja, min innstilling er at jeg ønsker å bli. Jeg har også kjøpt meg hus her nå, sier Bohinen som de siste årene har pendlet mellom Oslo og en leilighet i Sandefjord.Med den nye kontrakten kommer også et mandag til å bygge opp laget på nytt igjen. Før Tippeliga-comebacket var Sandefjord sin strategi å satse på stammen som hadde sikret opprykket. Etter bare 13 poeng på 25 kamper er det lett å se at det ikke fungerte nevneverdig. Og med åtte spillere på lån eller inne i sitt siste kontraktsår, er vilkårene for en ryddesjau gode. Blant spillerne som er inne i sitt siste kontraktsår er midtstopperne Alexander Gabrielsen og Yaw Ihle Amankwah, Eirik Lamøy og Kristoffer Normann Hansen. Begge de to keeperne i søndagens tropp Jakob Busk Jensen og Anders Gundersen er på lån, mens tredjekeeper Gary Hogan også er Bosman. - Nedrykket gir oss mulighet til å rydde litt i stallen. Dette året har gitt oss en del svar på potensialet til spillerne, og vist oss hvor vi må styrke oss. For noen betyr det at de vil få tøffe beskjeder, mens andre igjen kanskje vil være attraktive for andre Tippeliga-lag, sier Bohinen.En som allerede har gitt beskjed om at han gir seg, er Haugesund-trener Jostein Grindhaug. Han mente laget opptrådte ”like unøyaktige som i hele år” mot Sandefjord, men var lettet over de tre poengene som han gikk langt i å si at sikret fornyet Tippeliga-kontrakt. Men ikke helt: - Nei, jeg vil jo bli årets klovn hvis jeg sier det og så skulle vi ende opp med å gå ned likevel. Jeg har vel vært nok klovn nå, sier Grindhaug.
(SANDEFJORD-HAUGESUND 0-1). Tross styring mot nedrykk får Lars Bohinen tilbud om ny treårskontrakt med Sandefjord – og vil takke ja med mandat til å bygge nytt lag.